експортна цена в съответствие с член 2, параграф 11 от основния регламент — и двете стойности на равнище франко завода.
 (86)
 За да се гарантира обективно сравнение между нормалната стойност и експортната цена, бяха отчетени разликите във факторите, влияещи върху цените и тяхната сравнимост, в съответствие с член 2, параграф 10 от основния регламент. Експортната цена съответно бе коригирана за разходите за транспорт, застраховка и опаковане по представени в искането за преглед оценки на заявителя, за да се приведат стойностите на база CIF, получени от статистиката за вноса в САЩ, към равнище франко завода.
 Дъмпингов марж през разследвания период в рамките на прегледа
 (87)
 Сравнение между средната нормална стойност и средната експортна цена, надлежно коригирана на ниво франко завода, както е описано по-горе, изразено като процент от цената CIF на границата на САЩ, показа дъмпингов марж в размер на 7,2 %, когато бе използвана формираната нормална стойност, и 9,1 %, когато бе използван ценоразписът за вътрешния пазар. Освен това, както е допълнително обяснено в съображение 90 по-долу, неотдавна бе установено, че корейски производители на ПТ (съединителни елементи за челно заваряване от въглеродна стомана) са продавали своите продукти в Япония на дъмпингови цени.
 3.4.2.2. Производствен капацитет и свободен капацитет
 (88)
 Според наличните факти в искането за преглед Корея разполага с производствен капацитет от 160 000 тона и свободен производствен капацитет от 112 000 тона. Свободният капацитет е два пъти по-голям от общото потребление в Съюза. Съгласно посоченото в искането, след въвеждането на окончателните мита през 2002 г. капацитетът за производство на ПТ в Корея е бил значително разширен, като според направени оценки от 10 000 тона е станал 160 000 тона през разследвания период в рамките на прегледа.
 3.4.2.3. Привлекателност на пазара на Съюза
 (89)
 Нито един от наличните факти не сочи към съществен растеж или спад на използващите ПТ отрасли в Корея, поради което се счита, че корейският вътрешен пазар на ПТ ще се задържи сравнително стабилен през следващите години и следователно няма да даде възможност за съществено разрастване на корейските производители на ПТ. Освен САЩ, другите основни експортни пазари за корейските производители на ПТ са Близкият Изток и Югоизточна Азия. В хода на разследването не бе открита информация, която да сочи към това, че на някой от тези пазари търсенето ще се увеличи в значителна степен през следващите години.
 (90)
 Освен това на 31 март 2018 г. Япония наложи окончателни антидъмпингови мита, вариращи от 41,8 % до 63,2 %, върху вноса на съединителни елементи за челно заваряване от въглеродна стомана с произход от Корея. Ако пазарът на Съюза бъде отворен, той ще представлява идеална цел, към която да бъде пренасочен износът от Корея.
 (91)
 Разследването показа, че пазарът на ПТ в Съюза е привлекателен за износа от Корея, тъй като потенциалът му от гледна точка на този износ все още не е напълно оползотворен поради високото равнище на действащите мита (вариращи от 32,4 %, за един от производителите до 44 % за останалите). Въпреки че след въвеждането на мерките през 2002 г. износът на корейските производители на ПТ спря,